Okresná prokuratúra Žilina 
Moyzesova 20, 011 56 Žilina 1

Sp. zn. : 2 Pv 664/12/5511	Žilina, 29.4.2015
EEČ : 2-43-2440-2015

U Z N E S E N I E

Trestná vec:	obvinený XXXXX  
Prečin:	Porušovanie domovej slobody podľa § 194 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov a iné trestné činy.

Rozhodol: 	prokurátorka Okresnej prokuratúry Žilina
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 19.2.2013, spisová značka 2 Pv 664/12/5511, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
	Dňa 29.06.2012 asi o 15.00 hod. prišiel spoločne s ml. XXXXX k rekreačnej chate č. 995 v k. ú. XXXXX kde ml. XXXXX prineseným železným páčidlom vypáčil v oblasti zámku drevené vchodové dvere na rekreačnej chate, potom vošiel sám dnu a z priestorov chaty odcudzil 4 fľaše alkoholu (fernet, borovička, slivovica, whisky), ktoré vyniesol pred chatu, kde ho čakal ml. XXXXX, fľaše s alkoholom spoločne odniesli a následne alkohol vypil ml. XXXXX s priateľmi, čím poškodenej majiteľke rekreačnej chaty XXXXX, nar. 27.02.1988, trvale bytom XXXXX vznikla na odcudzených veciach škoda vo výške 40,-€ a na poškodenom zariadení škoda vo výške 100,-€.

Uznesením prokurátora Okresnej prokuratúry XXXXX zo dňa 19.2.2013, spisová značka 2 Pv 664/12/5511, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
24 mesiacov
Odôvodnenie:
	Uznesením Okresnej prokuratúry v Žiline sp. zn. 2Pv 664/12/5511 zo dňa 19.02.2013, právoplatným 01.03.2013, bolo podmienečne zastavené trestné stíhanie proti obvinenému ml. XXXXX, stíhanému pre prečin krádeže podľa § 212 ods. 2 písm. a) Tr. zákona v spolupáchateľstve podľa § 20 Tr. zákona a pre prečin porušovania domovej slobody podľa § 194 ods. 1 Tr. zákona v spolupáchateľstve podľa § 20 Tr. zákona,  so skúšobnou dobou v trvaní 24 mesiacov, ktorá uplynula dňa 02.03.2015.

	Podľa § 217 ods. 1 Tr. poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo pokračovaní v trestnom stíhaní vydá uznesenie. 

	Zo zabezpečených správ k osobe obvineného ml. XXXXX možno ustáliť záver, že tento počas dvadsaťštyrimesačnej skúšobnej doby, ktorá začala plynúť dňa 01.03.2013 viedol riadny život a nedopustil sa žiadneho závažnejšieho protispoločenského konania, čím splnil všetky zákonné podmienky na vyslovenie o osvedčení sa v skúšobnej dobe a preto som rozhodla tak, ako je to uvedené vo výrokovej časti tohto uznesenia. Právoplatnosťou  tohto uznesenia nastávajú účinky zastavenia trestného stíhania podľa § 9 ods. 1 písm. e) Tr. poriadku. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

XXXXX
prokurátorka